<classify> MFANYABIASHARA Maiko Mrina na wenzake wawili, dereva Ally Athumani na Shabani Rashidi ambaye ni mlinzi, wamepandishwa kortini kujibu mashtaka matatu likiwemo la kuisababishia serikali hasara ya zaidi ya Sh milioni 30.Mrina alisomewa mashitaka hayo akiwa amelazwa katika Taasisi ya Tiba ya Mifupa Muhimbili MOI jijini Dar es Salaam kwa kuwa anaumwa.Washitakiwa hao walisomewa mashitaka jana katika Mahakama ya Hakimu Mkazi Kisutu na Wakili wa Serikali Mkuu, Mkude Mshanga akisaidiana na Wakili wa Serikali Mwandamizi Wankyo Simon na Glory Mwenda mbele ya Hakimu Mkazi Mwandamizi, Vicky Mwaikambo.Ilidaiwa mahakamani hapo kuwa Agosti 29, 2018 eneo la Ubungo jijini Dar es Salaam, mshitakiwa Athumani akiwa mwajiriwa wa Kampuni ya China Engineering Construction Co-operation aliiba tani nane za nondo za thamani ya Sh 35,405,390 mali ya kampuni hiyo, zilizofika kwake kutokana na nafasi yake ya ajira.Kampuni ya China Engineering Construction Co-operation ndiyo inayojengwa barabara za juu katika makutano ya Ubungo Ubungo Interchange jijini Dar es Salaam.Katika shitaka la pili ilidaiwa kwamba kati ya Agosti 29 hadi 30, 2018 jijini Dar es Salaam, waliisababishia serikali hasara ya Sh 30,405, 390. Katika shitaka la tatu ilidaiwa kwamba Agosti 29, 2018, washitakiwa wote walitakatisha kiasi hicho cha fedha.  <topic>: kitaifa 